
Multimorbiditás, polipragmázia vizsgálata geriátriai osztályon

Bevezetés: Idős betegek kórházi kezelésére sokszor iatrogén ártalom, pl. gyógyszer mellékhatás, vagy káros gyógyszer kölcsönhatás miatt kerül sor. A polipragmázia fokozza a gyógyszer interakciók valószínűségét, növeli kórházi kezelések számát, és a mortalitást.
Célkitűzés: A polipragmázia gyakoriságát és káros hatásait vizsgáltuk idős betegeket kezelő fekvőbeteg osztályon. Megoldási javaslatokat kerestünk a betegbiztonság javítása érdekében.
Betegek és módszerek: A Geriátriai Klinikán kezelt 65 év feletti betegeket vontuk be a vizsgálatba. Áttekintettük a dokumentációjukban szereplő diagnózisokat és gyógyszeres javaslatokat. Az interakciók vizsgálatát az UpToDate gyógyszerkölcsönhatásokat vizsgáló adatbázisával végeztem. Az adatok feldolgozása IBM SPSS Statistics for Windows, Version 27.0 programmal történt. Leíró statisztikai mutatók: átlag, szórás, gyakorisági adatok. A vizsgált változók közötti kapcsolatokat Spearman-féle rangkorrelációs módszerrel vizsgáltam.
Eredmények: A vizsgálatba 100 beteget vontunk be, átlagéletkor 75,7 év (szórás 8,1). Leggyakoribb diagnózisok: magasvérnyomás, idült iszkémiás szívbetegség, ateroszklerózis, hiperlipidémia és szívelégtelenség. A leggyakrabban alkalmazott gyógyszerek: pantoprazol, bisoprolol, furosemid, acetilszalicilsav és a kálium. Gyógyszer kölcsönhatások: 74%-ban szoros megfigyelést, 8%-ban terápia módosítást javasolt a program, 1%-ban ellenjavalltnak ítélte a gyógyszerkombinációt. A betegségek száma statisztikailag szignifikáns pozitív kapcsolatot mutat a gyógyszerek számával. A gyógyszerek száma statisztikailag szignifikáns, pozitív erős kapcsolatot mutat az interakciók számával. A betegségek száma az interakciók számával statisztikailag szignifikáns, pozitív közepes kapcsolatot mutat.
Következtetések: Minél több betegsége van valakinek, annál több gyógyszert szed, és annál nagyobb a veszélye a káros gyógyszer kölcsönhatásnak. A iatrogénia csökkentése érdekében különösen fontos a gyógyszerek szükségességének, veszélyeinek mérlegelése és gyógyszer interakciókat vizsgáló adatbázis használata. A vizsgált csoportban 9 %-ban találtunk olyan gyógyszerelési hibát, ami a terápia megváltoztatását indokolta. Így csökkenthető a hospitalizáció időtartama, és a mortalitás. 



